མི་དབང་ས་སྐྱོང་སྲས་མོ་བདེ་ཆེན་མཚོ་ལ་སྤྲིངས་ཡིག་ཏུ་གདམས་པ། སྔར་ཞུས་ལྟར་འཁོར་བའི་བྱ་བ་ལ་བདེ་སྡུག་ཅིར་འགྱུར་ངེས་པ་མེད་པ་མཁྱེན་བཞིན་རྐྱེན་ངན་གྲོགས་འཆར་གྱི་ལམ་ཁྱེར་ལ་བློ་སྦྱོང་བ་གལ་ཆེ་བར་སྣང་ལགས། ཁྱད་པར་སེམས་ཀྱི་གསང་བའི་མྱུར་ལམ་དེ་བླ་མའི་མན་ངག་དང་རང་གི་བརྩོན་འགྲུས་ཀྱི་མཐུ་ལ་བརྟེན་ནས་གོ་མྱོང་རྟོགས་གསུམ་གྱི་སྒོ་ནས་ཆོས་ཉིད་ཀྱི་གནས་ལུགས་ཐུགས་སུ་ཆུབ་པར་མཛོད་དང་། ཅི་ཞིག་ནས་རིག་པ་རང་བྱུང་གི་ཡེ་ཤེས་ཡིན་པས་གདིང་ཐོབ་ངེས་པ་ཡིན་མ་གཏོགས་གོ་ཙམ་གྱིས་རྟོགས་པར་མི་འགྱུར་བས། དེས་ན་རྒྱུན་དུ་རྐྱེན་བཟང་ངན་གང་བྱུང་ཡང་གནས་ལུགས་ཀྱི་དོན་མ་བརྗེད་པ་ཙམ་

སྐྱོང་ནུས་ན་རྟོགས་པ་ཁྱད་པར་ཅན་རྒྱུད་ལ་སྐྱེ་འོང་བ་ལམ་གྱི་ཁྱད་ཆོས་ཡིན་ནོ། བླ་མའི་མན་ངག་གི་དོན་ཇི་བཞིན་པར་སེམས་ལ་གནས་པ་དེ་ལ་གོ་བ་ཟེར། གོ་བའི་དོན་དེ་རང་རྒྱུད་དང་འདྲེས་ངེས་བྱེད་པ་དེ་ལ་མྱོང་པ་ཟེར། མྱོང་བ་དེ་ཞེན་འཛིན་གཏད་སོ་དང་བྲལ་ཞིང་བློ་ཡིད་དཔྱོད་དང་མ་འདྲེས་པ་རིག་པ་སྨྲ་བསམ་བརྗོད་བྲལ་གྱི་ངང་མངོན་དུ་གྱུར་པ་ལ་རྟོགས་པ་ཟེར། རྟོགས་པ་དེ་རྩལ་རྫོགས་ནས་སྐུ་གསུམ་མཉམ་པ་ཉིད་ཀྱི་དབྱིངས་སུ་ལ་བཟླ་བ་ནི་གདིང་ཐོབ་པ་ཞེས་བསྒོམ་མེད་ཀྱི་གནས་ལུགས་ལ་རང་བྱན་ཆུད་པ་ཡིན་པས་ན། དེ་མ་ཐོན་བར་དུ་ཡུན་ཐུང་གྲངས་མང་གི་ཐབས་ལ་བརྟེན་ནས་ཉམས་ལེན་རེ་མ་འཆུག་དང་། འདི་ཉིད་ཕྲན་གྱི་སྙིང་གི་དྭངས་མ་ཡིན་པས་ཨ་ཐམ་རྒྱ། ཅེས་བདེ་བའི་རྡོ་རྗེས་ཕུལ།།